ষাটের দশকে ঢাকার চারুকলা শিক্ষার ঊষালগ্নের শিল্পীদের কাজের ধরন আর নববইয়ের দশকের কাজের বিষয় সম্পর্কে একটি ধারণা তৈরি হয়, যেমন ­- রশীদ আমিন, তাসাদ্দুক হোসেন দুলু, আলপ্তগীন তুষার, শিশির ভট্টাচার্য প্রমুখ। তাঁদের কাজে জ্যামিতি, ব্যক্তিক অনুভূতি, সমসাময়িক রাজনীতি ও সমাজের চলতি আবহ উঠে এসেছে। উৎসবে দক্ষিণ এশিয়ার একত্রিশটি আর্ট গ্যালারি তাদের সংগৃহীত শিল্পকর্ম প্রদর্শন করে। এ সামিট থেকে দক্ষিণ-এশীয় দেশগুলোর ছবির বাজার ও খ্যাতিমান শিল্পীদের আঁকা কাজের ধরন সম্পর্কে ধারণা তৈরি হয় দর্শকদের মাঝে। যেমন ভারতের মহারাষ্ট্রের ‘আর্ট অ্যান্ড সোল’ গ্যালারি প্রদর্শন করে ভিনিতা করিমের কাজ ­- ‘দ্য ফুল মুন’; বাংলাদেশের ‘এথেনা গ্যালারি অব ফাইন আর্টস’ কনক চাঁপা চাকমা, জামাল আহমেদ, রোকেয়া সুলতানা, মো. আইনউদ্দিন, মো. টোকন ও সৈয়দ ফিদা হোসেনের কাজ প্রদর্শন করে; বাংলাদেশের ‘বৃত্ত আর্ট স্পেস’ ১৫ জন শিল্পীর শিল্পকর্ম প্রদর্শন করে; ‘দিল্লি আর্ট গ্যালারি’ চিত্ত প্রসাদসহ আরো পাঁচজন শিল্পীর কাজ প্রদর্শন করে; ‘ঢাকা আর্ট সেন্টার’ প্রদর্শন করে আনিসুজ্জামান সোহেলের শিল্পকর্ম। এছাড়া ‘দৃক গ্যালারি’, কলকাতার ‘এক্সপেরিমেন্টাল’, বাংলাদেশের ‘গ্যালারি 21’, ‘গ্যালারি চিত্রক’, ‘গ্যালারি কসমস’, ‘গ্যালারি জলরঙ’, ‘গ্যালারি কায়া’, ‘ইনস্টিটিউট অব এশিয়ান ক্রিয়েটিভস’ প্রভৃতি গ্যালারির চিত্রকর্ম প্রদর্শনের পাশাপাশি তুর্কিস্তানের ‘পি-১ আর্ট ওয়াকর্স গ্যালারি’ তৈয়বা বেগম লিপির স্থাপনাশিল্প প্রদর্শন করে। ভারতের মুম্বাইয়ের ‘গ্যালারি প্রজেক্ট ৪৮৮’ রিসাম সাঈদের শিল্পকর্ম নিয়ে প্যাভিলিয়ন সাজায়।